Kommissionens forordning (EF) nr. 1925/2002
af 28. oktober 2002
om fravigelse af forordning (EF) nr. 2535/2001 om gennemførelsesbestemmelser til Rådets forordning (EF) nr. 1255/1999 for så vidt angår importordningen for mælk og mejeriprodukter og åbning af toldkontingenter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved Kommissionens forordning (EF) nr. 509/2002(2), særlig artikel 29, stk. 1, og
ud fra følgende betragtninger:
(1) De litauiske myndigheder har meddelt Kommissionen, at de har indført supplerende veterinærkontrol for at efterprøve, om mælkepulver, der skal eksporteres til EF i forbindelse med det kontingent nr. 09.4554, som er fastsat i Rådets forordning (EF) nr. 2766/2000 af 14. december 2000 om visse indrømmelser i form af EF-toldkontingenter for visse landbrugsprodukter og om tilpasning, som en selvstændig overgangsforanstaltning, af visse indrømmelser på landbrugsområdet, der er fastsat i Europaaftalen med Republikken Litauen(3), opfylder betingelserne i Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter(4), senest ændret ved direktiv 94/71/EF(5), og i Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf(6). Da denne situation skabte vanskeligheder for importører med importlicenser, som var udstedt i første halvår af 2002, blev gyldighedsperioden forlænget med tre måneder til den 30. september 2002 ved Kommissionens forordning (EF) nr. 1333/2002(7) om fravigelse af Kommissions forordning (EF) nr. 2535/2001(8), senest ændret ved forordning (EF) nr. 1667/2002(9). Da vanskelighederne stadig består, og da den veterinærkontrol, som de litauiske myndigheder gennemførte, desuden bevirkede, at visse erhvervsdrivende midlertidigt fik frataget muligheden for at eksportere mejeriprodukter, bør licensernes gyldighedsperiode undtagelsesvis forlænges yderligere til og med den 31. januar 2003.
(2) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
Uanset artikel 16, stk. 3, i forordning (EF) nr. 2535/2001 er importlicenser, der blev udstedt i første halvår af 2002 for import af produkter i forbindelse med det kontingent nr. 09.4554, som er anført i bilag I.B.9 til nævnte forordning, gyldige til den 31. januar 2003.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. oktober 2002.